Document ID: 32012R0233

A BIZOTTSÁG 233/2012/EU VÉGREHAJTÁSI RENDELETE
(2012. március 16.)
a 999/2001/EK európai parlamenti és tanácsi rendeletnek Dánia surlókórra irányuló módosított nemzeti ellenőrzési programja jóváhagyása tekintetében történő végrehajtásáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendeletre (1) és különösen annak VIII. melléklete A. fejezete I. szakasza b) pontjának iii. alpontjára,
mivel:
(1)
A 999/2001/EK rendelet meghatározza az állatoknál előforduló fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályokat. Rendelkezik továbbá a tagállamok surlókórra irányuló nemzeti ellenőrzési programjainak jóváhagyásáról, amennyiben azok megfelelnek az említett rendelet egyes kritériumainak.
(2)
A 999/2001/EK európai parlamenti és tanácsi rendeletnek a surlókórra irányuló nemzeti ellenőrzési programok és kiegészítő garanciák tekintetében történő végrehajtásáról, a 2003/100/EK határozat egyes követelményeitől való eltérésről, valamint az 1874/2003/EK bizottsági rendelet hatályon kívül helyezéséről szóló, 2006. március 31-i 546/2006/EK bizottsági rendelete (2) jóváhagyta többek között Dánia surlókórra irányuló nemzeti ellenőrzési programját, és bizonyos feltételek mellett a gazdaságok, illetve a juh- és kecskefélékre alkalmazandó hatósági szállítási korlátozások tekintetében kiegészítő garanciákat állapított meg.
(3)
2011. november 25-én Dánia a 999/2001/EK rendeletben előírt kritériumoknak megfelelő, a surlókórra irányuló módosított nemzeti ellenőrzési programot nyújtott be a Bizottsághoz jóváhagyásra. 2003 óta Dániában minden 18 hónapnál idősebb elhullott juh- és kecskefélét megvizsgáltak a klasszikus surlókorra nézve, és nem észleltek megbetegedéseket. Dánia tehát azzal a céllal módosította surlókórra irányuló nemzeti ellenőrzési programját, hogy csökkentse az évente elvégzett vizsgálatok számát, és a 18 hónapnál idősebb elhullott juh- és kecskefélék jelenlegi kiterjedt vizsgálatát a 999/2001/EK rendeletben előírt minimumra szorítsa.
(4)
Tekintettel Dánia kedvező járványügyi helyzetére, az ország surlókórra irányuló módosított nemzeti ellenőrzési programját jóvá kell hagyni.
(5)
A surlókórra irányuló nemzeti ellenőrzési program nem lesz hatással a kereskedelemre, mivel az 546/2006/EK rendeletben meghatározott kiegészítő garanciák és hatósági szállítási korlátozások változatlanok maradnak. Ezért ezt a rendeletet késedelem nélkül alkalmazni kell.
(6)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A Bizottság jóváhagyja a Dánia által 2011. november 25-én benyújtott, a surlókórra irányuló módosított nemzeti ellenőrzési programot.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. március 16-án.

Labels: 18
6